อยากย้ายไปอยู่ต่างประเทศ ควรเริ่มอย่างไรให้ได้ย้ายจริง?

การย้ายประเทศเป็นอีกหนึ่งความฝันที่หลายคนอยากทำให้เป็นจริง แต่ในยุคที่เศรษฐกิจโลกผันผวน ตลอดจนมีการเลิกจ้าง หรือ Layoff ในบริษัทระดับโลกอย่างต่อเนื่อง ประกอบกับการจ้างงานชาวต่างชาติมีความเข้มงวดขึ้น จึงเป็นเหตุผลว่าทำไมการย้ายประเทศถึงยากขึ้นในทุกๆ วัน

อย่างไรก็ดี วิธีย้ายประเทศให้สำเร็จนั้นควรเริ่มต้นจากการประเมินทักษะที่ตลาดโลกต้องการ (In-demand Skills) การเลือกประเทศที่สอดคล้องกับงบประมาณ และการยื่นวีซ่าให้ถูกต้อง โดยต้องเริ่มจากการสำรวจสายงานที่มีสิทธิขอวีซ่าทำงาน (Work Visa) และเตรียมความพร้อมด้านภาษาอย่างน้อย 6 – 12 เดือนล่วงหน้า โดยเฉพาะภาษาอังกฤษ ซึ่งเป็นภาษาสากลของโลก

แต่นอกจากนี้แล้ว ยังมีอะไรที่ต้องเตรียมความพร้อมเพื่อให้สามารถย้ายประเทศได้สำเร็จบ้าง มาดูไปพร้อมกันในบทความนี้เลย

เลือกประเด็นที่อยากอ่าน:

ย้ายไปที่ไหน และ ย้ายไปทำไม?

เตรียมความพร้อมให้ครบทุกด้าน

วางแผนสุขภาพและชีวิต

สร้างวินัยให้พร้อมสำหรับการเปลี่ยนแปลงชีวิต

เช็กให้ชัวร์! จะย้ายไปที่ไหน และ ย้ายไปทำไม?

“จะย้ายไปประเทศไหนดี” เป็นอีกหนึ่งคำถามที่หลายๆ คนยากที่จะตอบ เพราะแต่ละประเทศก็มาพร้อมกับข้อดี ข้อเสีย และข้อควรระวังที่แตกต่างกันไป

แต่โดยเบื้องต้นแล้ว การเลือกประเทศที่ต้องการจะย้ายไป ต้องพิจารณาจาก “วัตถุประสงค์หลัก” และ “โอกาสในการถือครองพำนักระยะยาว” (Permanent Residency)

และที่สำคัญที่สุด คุณต้องแยกให้ออกระหว่าง “ความชอบส่วนตัวจากการท่องเที่ยว” กับ “ความเป็นจริงในการใช้ชีวิตและการทำงาน” เพราะกฎหมายแรงงาน วัฒนธรรมองค์กร และชีวิตความเป็นอยู่จริงๆ ในแต่ละประเทศล้วนมีความแตกต่างกันอย่างสิ้นเชิง

ตัวอย่างที่เห็นได้ชัดคือ ประเทศญี่ปุ่น ซึ่งเป็นจุดหมายยอดนิยมของคนไทยเนื่องจากทัศนียภาพและวัฒนธรรมที่สวยงาม แต่ในโลกการทำงานแล้ว ประเทศญี่ปุ่นมีระบบอาวุโสที่เข้มงวด มีแรงกดดันทางสังคมสูง และมีระบบการทำงานที่หนักหน่วง ซึ่งอาจสร้างความเครียดและความกดดันได้

ในขณะเดียวกัน กลุ่มประเทศแถบสแกนดิเนเวียอาจให้ความสำคัญกับ Work-life Balance และมีอิสรภาพในการทำงานที่มากกว่า แต่ต้องแลกด้วยค่าครองชีพและภาษีที่สูงมากเช่นเดียวกัน

ดังนั้น ก่อนที่จะตัดสินใจย้ายไปประเทศไหนก็ตาม อย่าลืมตอบตัวเองให้ชัดเจนว่าจะย้ายไปด้วยเหตุผลอะไร และ แต่ละประเทศมีวัฒนธรรมการเป็นอยู่ รวมถึงวัฒนธรรมการทำงานเป็นอย่างไร ทั้งนี้เพื่อเป็นการเตรียมตัวและเตรียมใจให้พร้อมตั้งแต่แรก

เตรียมความพร้อมให้ครบทุกด้าน

การย้ายประเทศให้สำเร็จ ไม่ได้อยู่ที่การวางแผนการเงินเพียงอย่างเดียวเท่านั้น แต่ยังต้องอาศัยการเตรียมเอกสารให้ครบถ้วน การเลือกวีซ่าที่ถูกต้อง การศึกษากฎหมายของแต่ละประเทศ รวมถึงการเตรียมพร้อมด้านภาษาให้เพียงพอด้วยเช่นกัน

1. เอกสารและวีซ่า (Legal Requirements)

อย่าลืมตรวจสอบ Skilled Occupation List ของประเทศที่ต้องการย้ายให้ดีว่า ทักษะของคุณอยู่ในกลุ่มที่ต้องการหรือไม่ วีซ่าทำงานส่วนใหญ่ต้องการ “Job Offer” จากนายจ้างที่ได้รับอนุญาต (Sponsor) ก่อนจึงจะยื่นขอได้

2. ระดับภาษา (Language Proficiency)

สำหรับชาวต่างชาติที่ต้องการย้ายประเทศ การมีผลคะแนน IELTS (General Training) หรือ TOEFL ในระดับที่กำหนด คือ ใบเบิกทางที่สำคัญที่สุดสำหรับการย้ายไปเรียนและทำงานต่างประเทศ

แต่สำหรับใครที่ต้องการย้ายไปยังประเทศที่ใช้ภาษาที่ 3 ในการสื่อสารและทำงาน อย่าลืมศึกษาและเตรียมตัวด้านระดับภาษาให้ดี ซึ่งถึงแม้ที่ทำงานบางแห่งจะไม่มีข้อบังคับด้านภาษา แต่การใช้ภาษาของประเทศนั้นๆ ได้จะสามารถช่วยให้คุณสามารถอยู่ในประเทศนั้นๆ ได้อย่างสะดวกมากยิ่งขึ้น

3. การวางแผนทางการเงิน (Financial Planning)

หากต้องการย้ายประเทศได้สำเร็จโดยมีความเครียดด้านการเงินน้อยที่สุด คุณควรมีเงินสำรองอย่างน้อย 6 – 12 เท่าของค่าครองชีพในประเทศปลายทาง เพื่อรองรับค่าใช้จ่ายแรกเข้า (Initial Costs) เช่น ค่ามัดจำที่พัก และค่าใช้จ่ายระหว่างรอเงินเดือนงวดแรก

โดยเบื้องต้นควรเตรียมค่าใช้จ่ายต่างๆ ให้พร้อม ดังนี้

ค่าธรรมเนียมวีซ่าและประกันสุขภาพ 50,000 – 150,000 บาท หรือ ขึ้นอยู่กับประเทศ

ค่าตั๋วเครื่องบินและค่าขนส่ง 30,000 – 70,000 บาท

เงินสำรองฉุกเฉิน (Proof of Funds) 300,000 – 1,000,000 บาท หรือ ตามที่กฎหมายวีซ่ากำหนด

วางแผนสุขภาพและชีวิตให้ดี

การย้ายไปอยู่ต่างประเทศโดยไม่ได้ศึกษาเรื่อง Social Security หรือ Private Insurance อาจนำไปสู่วิกฤตทางการเงินได้หากเกิดการเจ็บป่วยกะทันหัน เนื่องจากระบบสาธารณสุขในต่างประเทศ โดยเฉพาะประเทศที่พัฒนาแล้วที่มีระเบียบการเข้าใช้บริการที่ซับซ้อน ใช้เวลานาน และอาจมีค่าใช้จ่ายที่สูงมาก

ตัวอย่างเช่น สหรัฐอเมริกา มาพร้อมกับค่ารักษาพยาบาลที่สูงมาก ซึ่งอาจทำให้คุณเป็นหนี้ได้ทันทีหากไม่มีประกันสุขภาพที่ครอบคลุม ในขณะที่ประเทศที่มีสวัสดิการดีอย่างประเทศอังกฤษ ที่แม้จะมี National Health Service (NHS) แต่ก็มาพร้อมกับการรอคิวที่ยาวนาน สำหรับการรักษาพยาบาลที่ไม่เร่งด่วนเช่นกัน

นอกจากนี้ ก่อนย้ายประเทศ อย่าลืมตรวจสุขภาพและทำฟันให้เรียบร้อย รวมถึงขอประวัติการรักษาเป็นภาษาอังกฤษ (Medical Report) เพื่อใช้เป็นเอกสารยื่นต่อแพทย์ในต่างประเทศในกรณีที่จำเป็นด้วย

เตรียมใจให้พร้อมสำหรับการเปลี่ยนแปลงชีวิต

หัวใจสำคัญของการย้ายประเทศ คือ “การยอมรับความล้มเหลว” ให้ได้ เพราะการยื่นเอกสารเพื่อเรียนต่อ หางานทำ หรือ แม้แต่การหาที่อยู่ในต่างประเทศให้ได้ บ่อยครั้งก็มาพร้อมกับการถูกปฏิเสธจำนวนนับไม่ถ้วน เพื่อแลกกับความสำเร็จเพียงครั้งเดียว

หลายๆ คนล้มเลิกเป้าหมายการย้ายประเทศไปอย่างน่าเสียดาย เนื่องจากถูกปฏิเสธซ้ำแล้วซ้ำเล่า หรือ บางคนเผลอเปรียบเทียบตัวเองกับคนในโซเชียลมีเดียที่เลือกโชว์เฉพาะด้านดีๆ หรือ ความสำเร็จเท่านั้น

ดังนั้น ไม่ว่าจะเจอกับอะไร หากมีเป้าหมายในการย้ายประเทศแล้ว ก็ขอให้ Be Disciplined and Trust Your Process อยู่เสมอ และ อย่าลืมที่จะเปิดใจให้กับโอกาสใหม่ๆ ของชีวิต เพราะในบางครั้ง การย้ายประเทศที่สำเร็จอาจเริ่มต้นจากการทำงานที่ไม่ตรงสายในช่วงแรก เพื่อเพื่อสร้าง Credit Score และประวัติการทำงานในประเทศนั้นๆ ก่อนที่จะเริ่มต้นในสายอาชีพที่สนใจ

การย้ายประเทศไม่ใช่เรื่องของ “ดวง” แต่เป็นเรื่องของ “การวางแผน” และ “การยอมรับความล้มเหลว” ดังนั้น ยิ่งคุณเตรียมทักษะที่โลกต้องการ เตรียมความพร้อมด้านการเงินและภาษา รวมถึงการเตรียม Mindset ให้พร้อมกับการเปลี่ยนแปลงมากเท่าไหร่ โอกาสที่จะได้ย้ายไปใช้ชีวิตในต่างแดนก็ยิ่งสูงขึ้นเท่านั้น

หากคุณยังไม่มั่นใจว่าจะเริ่มย้ายประเทศอย่างไร ควรใช้ Resume รูปแบบไหน หรือ ควรจะต้องเตรียม Mindset ให้พร้อมสำหรับการย้ายประเทศได้อย่างไร Mind in Progress Podcast ก็พร้อมเป็นอีกหนึ่งพื้นที่ดีๆ เพื่อให้คุณได้พัฒนาตัวเอง พร้อมเข้าใจอีกด้านของการย้ายประเทศในมุมที่คุณอาจไม่เคยคิดถึงมาก่อนเช่นกัน