ซื้อรถยนต์ใหม่ปี 2026 ควรเลือกรถยนต์ไฟฟ้า รถยนต์น้ำมัน หรือ รถยนต์ติดแก๊สดี?

ในยุคที่น้ำมันราคาแพงและผันผวน การเลือกซื้อรถยนต์ที่คุ้มค่าที่สุดควรพิจารณาจาก “Total Cost of Ownership” หรือ ต้นทุนการเป็นเจ้าของทั้งหมด ไม่ใช่เพียงแค่ราคาน้ำมันหน้าปั๊ม หรือ อัตราการคิดค่าไฟฟ้าในปัจจุบัน ซึ่งนอกจากราคารถยนต์แล้ว ยังต้องพิจารณาถึงประสิทธิภาพการประหยัดพลังงาน ค่าบำรุงรักษา และราคาขายต่อในอีก 5 – 10 ปีข้างหน้าด้วยเช่นกัน

สถานการณ์ความตึงเครียดในตะวันออกกลาง โดยเฉพาะความขัดแย้งที่เกี่ยวข้องกับจุดยุทธศาสตร์สำคัญในการผลิตและขนส่งน้ำมันโลก (Strait of Hormuz) เป็นตัวเร่งปฏิกิริยาหลักที่ทำให้ราคาน้ำมันดิบในตลาดโลกและประเทศไทยพุ่งสูงและผันผวนต่อเนื่อง จนส่งผลกระทบโดยตรงต่อค่าครองชีพและต้นทุนการเดินทางของคนไทยอย่างหลีกเลี่ยงไม่ได้ ด้วยเหตุนี้ จึงทำให้การตัดสินใจ “ออกรถยนต์” คันใหม่ต้องคิดให้รอบด้านมากยิ่งขึ้น

เลือกอ่านประเด็นที่สนใจ:

ซื้อรถยนต์ไฟฟ้า (EV) เหมาะกับใคร?

รถยนต์น้ำมัน (ICE) ยังตอบโจทย์ไหมในปี 2026?

รถยนต์ติดแก๊ส (LPG/CNG) คุ้มค่าสำหรับใคร?

เปรียบเทียบค่าใช้จ่ายและค่าใช้จ่ายแฝงของรถแต่ละประเภท

รถยนต์ไฟฟ้า (Electric Vehicle – EV)

รถยนต์ไฟฟ้าเป็นตัวเลือกที่ประหยัดค่าใช้จ่ายด้านพลังงานต่อกิโลเมตรต่ำที่สุดในปัจจุบัน โดยเฉลี่ยอยู่ที่ 0.5 – 1.0 บาทต่อกิโลเมตร ซึ่งถือเป็นตัวเลือกที่เหมาะอย่างยิ่งสำหรับผู้ใช้งานในเมืองที่มีระยะทางขับขี่ต่อวันแน่นอน มีแผนการเดินทางที่ชัดเจน และสามารถติดตั้งที่ชาร์จที่บ้านได้

ข้อดีของรถยนต์ไฟฟ้า

รถยนต์ไฟฟ้าสามารถช่วยประหยัดค่าเชื้อเพลิง โดยหากเปรียบเทียบกับการเติมน้ำมันในปัจจุบันแล้ว ต้นทุนการชาร์จรถยนต์ไฟฟ้าจะต่ำกว่าการเติมน้ำมันราว 3 – 4 เท่า โดยเฉพาะการชาร์จแบบ TOU (Time of Use Tariff) ในช่วงกลางคืน

นอกจากนี้ รถยนต์ไฟฟ้ายังมาพร้อมกับค่าบำรุงรักษาต่ำ เนื่องจากไม่มีเครื่องยนต์และระบบเกียร์ซับซ้อน จึงไม่มีค่าเปลี่ยนถ่ายน้ำมันเครื่อง ไส้กรอง หรือสายพาน ซึ่งทำให้มีค่าใช้จ่ายในการดูแลรักษาระยะยาวที่ต่ำกว่า

ที่สำคัญ รถยนต์ไฟฟ้ายังมีสมรรถนะการขับขี่ที่มาพร้อมกับแรงบิดสูงตั้งแต่ออกตัว ให้ความเงียบ และนิ่งกว่ารถยนต์สันดาป

ข้อควรระวังของรถยนต์ไฟฟ้า

ในปัจจุบัน ราคาขายต่อและความเสื่อมของแบตเตอรี่ยังเป็นจุดที่ต้องพิจารณาให้ดีหากตัดสินใจซื้อรถยนต์ไฟฟ้า เนื่องจากเทคโนโลยีแบตเตอรี่พัฒนาเร็วมาก จนอาจส่งผลให้รถรุ่นเก่ามีราคาตกแรง และค่าเปลี่ยนแบตเตอรี่หลังหมดประกันยังคงเป็นตัวเลขที่สูงอยู่

นอกจากนี้ แม้ปี 2026 จะมีสถานีชาร์จสาธารณะที่มากขึ้น แต่ผู้ใช้รถยนต์ไฟฟ้ายังคงต้องรอคิวและรอชาร์จรถยนต์ไฟฟ้าให้เสร็จ ทำให้ต้องวางแผนการเดินทางให้ดีและเตรียมแผนสำรองไว้เสมอ

ที่สำคัญ หากเปรียบเทียบกับประกันรถยนต์ทั่วไปแล้ว ประกันรถยนต์ไฟฟ้ายังมีเบี้ยประกันรถยนต์ที่สูงกว่า เนื่องจากรถยนต์ไฟฟ้ามีระบบที่ซับซ้อน รวมถึงอะไหล่และการซ่อมบำรุงยังมีค่าใช้จ่ายที่สูงกว่า

ในยุคน้ำมันแพง ควรซื้อรถยนต์ไฟฟ้าหรือไม่?

หากคุณมีที่พักอาศัยที่รองรับการติดตั้ง Wallbox และใช้งานรถมากกว่าปีละ 20,000 กิโลเมตร แม้ราคาไฟฟ้าจะปรับตัวสูงขึ้นตามค่า Ft ซึ่งผันแปรตามราคาก๊าซและน้ำมันที่ใช้ผลิตไฟ แต่โดยสัดส่วนแล้ว ต้นทุนต่อกิโลเมตรของ EV ก็ยังถูกกว่าราคาน้ำมันที่มีความผันผวนสูงในปัจจุบัน

รถยนต์น้ำมัน (Internal Combustion Engine – ICE)

หากเปรียบเทียบแล้ว ในปัจจุบันนี้ รถยนต์น้ำมันยังคงเป็นทางเลือกที่มีความคล่องตัวสูง เนื่องจากไม่ต้องกังวลเรื่องการวางแผนเส้นทาง หรือ เวลาในการรอชาร์จไฟ ซึ่งเหมาะสำหรับผู้ที่ต้องเดินทางไกลบ่อยครั้ง หรือ อาศัยในคอนโดมิเนียมที่ไม่มีที่ชาร์จส่วนตัว

ข้อดีของรถยนต์น้ำมัน

ในปัจจุบันนี้ ยังคงปฏิเสธไม่ได้ว่า รถยนต์น้ำมันมีความสะดวกในการเติมเชื้อเพลิง โดยใช้เวลาในการเติมน้ำมันเพียง 3-5 นาที และในทุกพื้นที่ทั่วไทยยังมีปั๊มน้ำมันให้ใช้บริการอย่างครอบคลุม

นอกจากนี้ หากเปรียบเทียบกับรถยนต์ไฟฟ้าในเซกเมนต์เดียวกัน พบว่ารถยนต์น้ำมันมักมีราคาถูกกว่า และที่สำคัญ ระบบเครื่องยนต์สันดาปของรถยนต์น้ำมันถือเป็นเทคโนโลยีที่มีมานาน ทำให้มีช่างผู้เชี่ยวชาญจำนวนมากกว่ารถยนต์น้ำมัน ส่งผลให้หาอู่ซ่อมง่าย มีอะไหล่ที่เพียงพอต่อความต้องการ และมีมาตรฐานราคาในการขายต่อมากกว่า

ข้อควรระวังของรถยนต์น้ำมัน

แม้จะมีความคล่องตัวสูง แต่ปฏิเสธไม่ได้ว่าในปัจจุบันนี้ รถยนต์น้ำมันมาพร้อมกับค่าใช้จ่ายผันแปรที่สูงกว่ารถยนต์ไฟฟ้า เนื่องจากราคาน้ำมันดิบที่ได้รับผลกระทบจากสถานการณ์โลกส่งผลกับราคาน้ำมันโดยตรง ทำให้ยากต่อการวางแผนงบประมาณรายเดือน

นอกจากนี้ รถยนต์น้ำมันยังมีค่าบำรุงรักษาตามระยะทาง มีชิ้นส่วนสึกหรอจำนวนมากที่ต้องดูแลตามวงรอบ เช่น น้ำมันเกียร์ หัวเทียน หม้อน้ำ และส่วนอื่นๆ ซึ่งถือเป็นค่าใช้จ่ายแฝงที่หลายคนมองข้ามไป

ในยุคน้ำมันแพง ควรซื้อรถยนต์น้ำมันหรือไม่?

จริงอยู่ว่า ค่าใช้จ่ายที่แท้จริงของการซื้อรถยนต์น้ำมันไม่ได้อยู่แค่ราคาน้ำมันเพียงอย่างเดียวเท่านั้น แต่ยังรวมไปถึงการบำรุงรักษาส่วนที่สึกหรอในระหว่างการใช้งานด้วย

อย่างไรก็ดี รถยนต์น้ำมันยังคงถือเป็นตัวเลือกที่สบายใจ ทั้งในเรื่องค่าใช้จ่ายในการซ่อมบำรุงในระยะยาวเมื่อเทียบกับรถยนต์ไฟฟ้า รวมถึงค่าโอกาสที่มาพร้อมกับค่าสะดวกในการเดินทางที่ไม่ต้องรอคิวชาร์จ

ดังนั้น หากคุณจำเป็นต้องเดินทางเป็นประจำ แต่ไม่สามารถวางแผนการเดินทางได้อย่างแน่นอน หรือ ต้องการความสบายใจในระหว่างเดินทางโดยไม่ต้องกังวลเรื่องแบตเตอรี่ หรือ การซ่อมบำรุงในระยะยาว การเลือกรถยนต์น้ำมันก็เป็นอีกหนึ่งทางเลือกที่ตอบโจทย์เช่นกัน

หรือ หากคุณมั่นใจในระบบรถยนต์น้ำมันจริงๆ แต่ยังคงต้องการทางเลือกสำหรับประหยัดน้ำมันด้วย การเลือกใช้รถยนต์กลุ่ม Hybrid (HEV) ก็เป็นอีกหนึ่งทางเลือกที่ตอบโจทย์เรื่องการประหยัดพลังงานและการขับขี่เช่นกัน

รถยนต์ติดแก๊ส (LPG/CNG)

การเลือกใช้รถยนต์ติดแก๊ส โดยเฉพาะ LPG คือ วิธีการลดค่าใช้จ่ายเชื้อเพลิงที่เห็นผลทันทีสำหรับรถยนต์น้ำมัน โดยสามารถประหยัดค่าใช้จ่ายได้มากกว่าน้ำมันถึง 40-50% และเป็นทางเลือกที่ได้รับความสนใจกลับมาอีกครั้งในปี 2026

ข้อดีของรถยนต์ติดแก๊ส

หากเปรียบเทียบกับรถยนต์น้ำมันแล้ว รถยนต์ติดแก๊สมีต้นทุนเชื้อเพลิงต่ำที่สุดในกลุ่มรถสันดาป เนื่องจากราคาแก๊ส LPG จะมีการควบคุมและอุดหนุนจากภาครัฐมากกว่าน้ำมัน ทำให้ราคาผันผวนน้อยกว่าน้ำมัน

ที่สำคัญ รถยนต์ติดแก๊สยังมีความยืดหยุ่นมากกว่า โดยผู้ใช้งานสามารถเลือกใช้ได้ทั้งน้ำมันและแก๊สได้ ทำให้หมดกังวลเรื่องเชื้อเพลิงหมดกลางทาง หรือ หากต้องการประหยัดพลังงานได้มากขึ้น ก็สามารถเลือกใช้รถยนต์ติดแก๊ส 100% ได้เช่นกัน

ข้อควรระวังของรถยนต์ติดแก๊ส

หากเปรียบเทียบกับรถยนต์น้ำมันแล้ว เครื่องยนต์ที่ใช้แก๊สจะมีความร้อนสะสมสูงกว่าน้ำมัน อาจทำให้บ่าวาล์วทรุดเร็วกว่าปกติหากไม่ได้ปรับจูนอย่างถูกต้อง

นอกจากนี้ การใช้รถยนต์ที่ติดแก๊ส 100% โดยไม่สลับน้ำมันเลยอาจทำให้บ่าวาล์วแห้ง จึงจำเป็นต้องสตาร์ทด้วยแก๊สในขณะที่เครื่องยนต์เย็นบ่อยครั้ง ซึ่งในระยะยาวอาจส่งผลต่อการสึกหรอของหัวฉีดได้

ในมุมมองเรื่องความสะดวก รถยนต์ติดแก๊สจำเป็นต้องใส่ถังแก๊สในพื้นที่เก็บสัมภาระท้ายรถ ซึ่งนอกจากจะทำให้น้ำหนักรถเพิ่มขึ้นแล้ว ยังทำให้ลดพื้นที่การใช้งานลงไปด้วย

ที่สำคัญ รถยนต์ติดแก๊สจำเป็นต้องได้รับการตรวจสภาพและรับรองจากวิศวกรตามกฎหมายขนส่งทุกปี ทั้งนี้เพื่อความปลอดภัยในการใช้งานและเพื่อให้ถูกต้องตามกฎหมายด้วยเช่นกัน

ในยุคน้ำมันแพง ควรซื้อรถยนต์ติดแก๊สหรือไม่?

รถยนต์ติดแก๊สเป็นทางเลือกที่คุ้มค่าสำหรับผู้ที่ต้องเดินทางไกลเป็นประจำ หรือ ใช้งานรถยนต์อย่างต่อเนื่องเป็นประจำ เช่น รถยนต์รับจ้าง แท็กซี่ หรือ ต้องเดินทางไกลเพื่อไปทำงานเป็นประจำอย่างต่อเนื่อง

หากเปรียบเทียบในระยะยาวแล้ว แม้จะมีค่าบำรุงรักษาเพิ่มขึ้น แต่เมื่อหักลบกับส่วนต่างค่าน้ำมันที่ประหยัดได้ รถติดแก๊สอาจสามารถคืนทุนค่าติดตั้งภายในเวลาไม่ถึง 1 ปี

สรุปแล้ว ควรซื้อรถยนต์แบบไหนดี?

การตัดสินใจเลือกซื้อรถยนต์ใหม่ในปี 2026 ไม่ได้จบลงที่ราคาป้ายแดง หรือ ราคาพลังงานที่ใช้ขับเคลื่อนเพียงอย่างเดียวเท่านั้น แต่ยังต้องพิจารณาถึงค่าใช้จ่ายแฝง หรือ Hidden Cost ด้วยเช่นกัน

ปัจจัยเปรียบเทียบ | รถยนต์ไฟฟ้า (EV) | รถยนต์น้ำมัน (ICE) | รถยนต์ติดแก๊ส (LPG)
ค่าพลังงาน/กม. | 0.6 – 1.2 บาท | 3.0 – 5.0 บาท | 1.5 – 2.0 บาท
ค่าบำรุงรักษา 5 ปี | เน้นเช็กช่วงล่าง ระบบการทำงาน แบตเตอรี่ และเทคโนโลยีต่างๆ | มีค่าใช้จ่ายตามรอบเช็กระยะและความสึกหรอของชิ้นส่วนต่างๆ | มีค่าจูนและดูแลรักษาชิ้นส่วนต่างๆ ให้ได้มาตรฐานความปลอดภัยและการใช้งาน
ค่าใช้จ่ายแฝง | ค่าติดตั้ง Wallboxอะไหล่ที่มีราคาสูงเบี้ยประกันสูง | ความผันผวนราคาน้ำมันดิบโลกมีค่าใช้จ่ายการซ่อมบำรุงจุกจิก | ค่าเสื่อมบ่าวาล์วค่าตรวจสภาพมีค่าใช้จ่ายการซ่อมบำรุงจุกจิก
ราคาขายต่อ | คาดเดายาก เนื่องจากเทคโนโลยีเปลี่ยนไว | มีมาตรฐานในการพิจารณา | มีมาตรฐานในการพิจารณา
เหมาะกับใคร | มีที่ชาร์จที่บ้านใช้งานในเมืองเป็นหลักเส้นทางประจำชัดเจนใช้งานมากกว่า 20,000 กม./ปี | ต้องการความพร้อมใช้งานตลอดเวลาเดินทางไกลหรือต่างจังหวัดบ่อยอาศัยอยู่ที่ไม่มีจุดชาร์จ | ใช้งานหนักและต่อเนื่องเป็นประจำมีเส้นทางประจำที่ผ่านปั๊มแก๊สต้องการลดค่าเชื้อเพลิงเห็นผลเร็ว

คำถามที่พบบ่อยเกี่ยวกับน้ำมันแพงและเลือกซื้อรถ

1. รถติดแก๊สอันตรายไหม?

ไม่เป็นอันตราย หากติดตั้งด้วยอุปกรณ์ที่ได้รับมาตรฐานและติดตั้งโดยอู่ที่ได้รับอนุญาตจากกรมการขนส่งทางบก ระบบแก๊สรุ่นใหม่มีวาล์วนิรภัยหลายชั้น (Multivalve) ที่จะตัดการทำงานทันทีเมื่อเกิดเหตุฉุกเฉิน

2. ถ้าน้ำมันแพงขึ้นเรื่อยๆ ราคาไฟฟ้าจะแพงตามไหม?

ในประเทศไทยยังคงใช้ก๊าซธรรมชาติและน้ำมันเตาในบางส่วนเพื่อผลิตไฟฟ้า ซึ่งเป็นปัจจัยที่อาจส่งผลต่อราคาไฟฟ้าได้ แต่อย่างไรก็ตาม การปรับขึ้นของค่าไฟมักจะช้ากว่าและมีความผันผวนน้อยกว่าน้ำมัน เนื่องจากมีกลไกค่า Ft คอยควบคุม

3. ซื้อรถยนต์คันแรก ควรเลือก EV เลยดีไหม?

ขึ้นอยู่กับ “ความพร้อมของที่อยู่อาศัย” และ “การใช้งาน” เป็นหลัก หากสามารถชาร์จไฟที่บ้าน และวางแผนการเดินทางได้รัดกุม การใช้รถ EV จะสามารถช่วยแบ่งเบาภาระค่าใช้จ่ายได้เป็นอย่างมาก

การเลือกซื้อรถยนต์คันใหม่ในยุคน้ำมันแพงไม่ได้จบแค่การเปรียบเทียบค่าเชื้อเพลิงหรือราคาป้ายแดง เพราะในความเป็นจริงยังมีค่าใช้จ่ายแฝงที่หลายคนมองข้ามไป ไม่ว่าจะเป็นค่าจดทะเบียน ค่าภาษีประจำปี ค่าตรวจสภาพรถ รวมถึงค่าเสื่อมราคาที่แตกต่างกันในแต่ละประเภทรถ

และหนึ่งในค่าใช้จ่ายที่ควรวางแผนตั้งแต่ต้น คือ ค่าเบี้ยประกันรถยนต์ ซึ่งแต่ละประเภทรถมีเบี้ยที่แตกต่างกันอย่างมีนัยสำคัญ โดยเฉพาะรถยนต์ไฟฟ้าที่มีเบี้ยสูงกว่ารถน้ำมันในเซกเมนต์เดียวกัน

เช็กเบี้ยและเปรียบเทียบความคุ้มครองของประกันรถยนต์น้ำมันและรถยนต์ไฟฟ้าได้ที่ easysunday.com